[{"text_idx": "#000002", "text": "C\u0302u esperantista Papo? Ne, malgrau\u0306 Wikipedia"}, {"text_idx": "#000005", "text": "En la lasta konklavo, kreig\u0302is esperoj ke eble esperantista kardinalo povus farig\u0302i Papo. Ec\u0302 du aperis en iuj prognozoj: Miloslav Vlk, c\u0302efepiskopo de Prago, kaj Dionigi Tettamanzi, c\u0302efepiskopo de Milano. Nun la unua estas jam pli ol 80-jara, kaj do perdis c\u0302iujn eblecojn ec\u0302 voc\u0302doni, dum la dua ankorau\u0306 ne atingis tiun ag\u0302on, sed trovig\u0302as tiel proksima ke li estis movita al alia posteno kaj perdis c\u0302iujn s\u0302ancojn."}, {"text_idx": "#000006", "text": "Sed antau\u0306 kelkaj tagoj aperis en hispanlingva komunikilo surpriza novaj\u0302o: unu el la kandidatoj priparolataj scipovas dek unu lingvojn, inter kiuj Esperanton! Malcolm Ranjith, c\u0302efepiskopo de Kolombo (Srilanko) ja estas menciata en diversaj artikoloj (1, 2, 3, 4), ec\u0302 se plejmultaj koncedas ke la s\u0302ancoj por azia papo estas ankorau\u0306 malaltaj."}, {"text_idx": "#000007", "text": "Sed c\u0302u li vere estas esperantisto? Estas dubinde ke g\u0302is nun ni nenion sciis pri tio, des pli venante el lando kun ne forta esperanta movado. Do, mi serc\u0302is la informojn, kaj, jes ja, tiu aserto ja havas fonton: g\u0302i aperas en Vikipedio! Nu, por esti preciza, en la hispana Vikipedio, c\u0302ar en neniu alia versio oni mencias tiun esperantistecon. Kaj evidentig\u0302as ke tiu informo estis enmetita de anonimulo, kiu nur modifis tiun parton de la artikolo."}, {"text_idx": "#000008", "text": "Kia bedau\u0306ro! Ni ne povas fidi ec\u0302 Vikipedion. Kaj ni devos plu kontentig\u0302i je apenau\u0306 du frazoj jen en Pasko jen en Kristnasko el malproksima balkono. Kaj rug\u0302o, ne verdo, plu restos la koloro de kardinaloj."}, {"text_idx": "#000010", "text": "C\u0302u viaj esploroj ankorau\u0306 ne trafis fidindan manieron antau\u0306diri la nomon, au\u0306 almenau\u0306 la landon, de la sekva papo? Mi plu memoras la ligitecon de piedpilko kaj Universalaj Kongresoj."}, {"text_idx": "#000011", "text": "C\u0302i tie en la mizera, protestanta nordo oni ne multe bruas pri elektado de nova episkopo por Romo. Sed tamen, nia c\u0302efa c\u0302iutaga gazeto hodiau\u0306 havis sur la c\u0302efartikola pag\u0302o bildon kun iom fuma aludo, vers\u0302ajne rilata al Romo:"}, {"text_idx": "#000012", "text": "La c\u0302efministro de Finnlando tie sidas sur la tegmento de la domo, kie g\u0302uste nun la asocioj de dungantoj kaj dungitoj interparolas, c\u0302u entute eblas komenci seriozan intertraktadon pri salajroj kaj aliaj laborkondic\u0302oj."}, {"text_idx": "#000013", "text": "Cetere, la informon pri Ranjith en la Hispana Vikipedio aldonis anonimulo en C\u0302ilio. C\u0302u ne C\u0302ilio estas lando de seriozaj esperantistoj? Ni trankvile kaj plene, kiel c\u0302iam, fidu Vikipedion."}, {"text_idx": "#000014", "text": "Hm, granda ideo, Harri. Mi nepre devas demandi al UEA. Imagu se ni vere havus saman influon, he he."}, {"text_idx": "#000015", "text": "Interesa en la elekto de la nova papo estas la fakto ke li devenas de hispanlingvio el kie same devenas la plejmulto el la katolikaro en la mondo, pli ol portuggallingvio kie trovigxas Brazilo, lauxdire la plej granda lando laux nombro de katolikoj."}, {"text_idx": "#000016", "text": "Cxu la lingva kriterio ankaux estis determina en la elekto, paralele al la italdevena familio de la papo kaj lia konservativemo?"}, {"text_idx": "#000017", "text": "Cxu ia pardonpeto al jezuitoj perfiditaj de la tiama papo kiu transdonis al la manoj de portugalaj kaj hispanaj sklavistoj la jezuitmisionaj gvaraniaj indianoj en dua duono de la XVIII-a jarcento kaj samtempe konsentis la forpelon de cxiuj jezuitoj el la latinamerika grundo?"}, {"text_idx": "#000018", "text": "Korektante: \u00abla jezuitmisionajn gvaraniajn indianojn\u00bb"}]